**Borja Viguera Manzanares** (s. 26. maaliskuuta 1987 Logroño, Espanja) on espanjalainen jalkapalloilija. Hän on edustanut Espanjan Primera Divisiónissa Real Sociedadia, Athletic Bilbaota ja Sporting de Gijónia sekä alemmilla sarjatasoilla muitakin seuroja. Hän on pelipaikaltaan hyökkääjä.

Seurajoukkueura
---------------

Logroñolaissyntyinen Viguera pelasi uransa alkuvaiheilla Real Sociedadin nuorisoakatemiassa. Ensiesiintymisensä seuran reservijoukkueessa hän teki kaudella 2006–2007, kun se pelasi maan kolmanneksi korkeimmalla sarjatasolla Segunda División B:ssä. 15. syyskuuta 2007 Viguera pelasi ensimmäisen ammattilaisottelunsa, kun hän pääsi vaihdosta kentälle ottelussa Las Palmasia vastaan. Hän pelasi edustusjoukkueessa myöhemmin kauden 2007–2008 aikana vielä kahdessa ottelussa.

Kesällä 2009 Viguera nostettiin pysyvästi seuran edustusjoukkueeseen, jossa hän ei kuitenkaan onnistunut lopulta lyömään itseään läpi. Kauden 2009–2010 aikana hänelle kertyi sarjaotteluita tililleen vain neljä kappaletta. 11. tammikuuta 2011 hän siirtyi kesään asti kestäneellä lainasopimuksella Gimnàstic Tarragonaan.

26. elokuuta 2011 hän palasi takaisin Gimnàsticiin lainasopimuksella. Viguera jäi kuitenkin katalonialaisseurassa vähälle peliajalle syyskauden aikana ja niin hän palasi takaisin omistajaseuraansa tammikuussa 2012, josta hänet lainattiin uudella sopimuksella Albaceteen.

6. heinäkuuta 2012 Viguera siirtyi naapuriseura Deportivo Alavésiin, joka pelasi Segunda División B:ssä. Hän lukeutui jo ensimmäisellä kaudellaan joukkueensa tärkeimpiin pelaajiin, tehden kaikki kilpailut mukaan lukien yhteensä 21 maalia. Alavés onnistui kauden päätteeksi nousemaan maan toiseksi korkeimmalle sarjatasolle Segunda Divisióniin.

14. elokuuta 2013 Viguera teki joukkueen kanssa vuoteen 2015 asti ulottuvan jatkosopimuksen. Hän pelasi maalien valossa uransa parhaan kauden 2013–2014, kun hän viimeisteli pelaamissaan 42 ottelussa 25 maalia. Kauden kohokohtana oli 8. helmikuuta 2014 syntynyt hattutemppu ottelussa Sabadellia vastaan. Hän voitti maalimäärällään sarjan maalikuninkuuden.

12. kesäkuuta 2014 Viguera solmi kolmivuotisen sopimuksen baskiseura Athletic Bilbaon kanssa. Hänestä maksettiin miljoonan euron siirtokorvaus.

Lähteet
-------

1. ↑  La Real Sociedad vence a las Palmas en un mal partido Marca. Viitattu 13.7.2014. (espanjaksi)
2. ↑  Suben Sarasola, Esnaola y Viguera Diario Vasco. Viitattu 13.7.2014. (espanjaksi)
3. ↑  Viguera, cedido al Nastic hasta final de temporada Marca. Viitattu 13.7.2014. (espanjaksi)
4. ↑  Borja Viguera llega cedido hasta final de temporada Gimnàstic de Tarragona. Viitattu 13.7.2014. (espanjaksi)
5. ↑  Borja Viguera termina la cesión en el Nàstic Gimnàstic de Tarragona. Viitattu 13.7.2014. (espanjaksi)
6. ↑  Comunicado oficial: Viguera, cedido al Albacete Balompié Real Sociedad. Viitattu 13.7.2014. (espanjaksi)
7. ↑  El Alavés ficha al primer delantero, Borja Viguera (Arkistoitu – Internet Archive) El Correo. Viitattu 13.7.2014. (espanjaksi)
8. ↑  Borja Viguera: "Estoy muy feliz en Vitoria" (Arkistoitu – Internet Archive) Deportivo Alavés. Viitattu 13.7.2014. (espanjaksi)
9. ↑  Gran victoria albiazul en Sabadell (0-4) (Arkistoitu – Internet Archive) Deportivo Alavés. Viitattu 13.7.2014. (espanjaksi)
10. ↑  El Athletic ficha al Pichichi de la Liga Adelante de Segunda Marca. Viitattu 13.7.2014. (espanjaksi)
11. ↑  Borja Viguera ficha por el Athletic El Mundo Deportivo. Viitattu 13.7.2014. (espanjaksi)

Aiheesta muualla
----------------

* Borja Vigueran tilastot BDFutbol-sivustolla (englanniksi)